OBK: Matjila ontken Ayo-belegging was sleg | Netwerk24
Deur Lameez Omarjee, Fin24 12 Augustus 2019 14:27
Die Openbare Beleggingskorporasie (OBK) se belegging in Ayo Technology Solutions van R4,3 miljard is nie verlore nie en verdien rente, het dr. Dan Matjila, vorige hoof van die staatsbeheerde batebestuurder, Maandag gesê.
Dr. Dan Matjila Foto: Reuters
Hy het by die Mpati-kommissie oor omstrede beleggingsbesluite by die OBK gesê ’n vals indruk is geskep dat die OBK geld verloor het toe hy in Ayo belê het.
“Ek dink nie die OBK het geld verloor nie. Die laaste state wys die R4,3 miljard is steeds daar en verdien rente,” het Matjila aan die kommissie gesê.
Die OBK, wat onder meer die staatspensioenfonds se geld bestuur en sowat R2 200 miljard se bates onder bestuur het, het teen die einde van 2017 in Ayo belê. Ayo is deel van die Sekunjalo-groep.
Die OBK het voorheen met regstappe begin om die belegging van R4,3 miljard in Ayo te probeer terugkry.
Matjila het Maandag getuig die belegging in Ayo is een wat langtermynresultate in die inligtingstegnologiesektor sal oplewer, en as die aandele voortydig verkoop word, sal dit op verliese vir die OBK uitloop.
Volgens hom het die OBK ’n noulettendheidstudie oor Ayo se voornoteringsverklaring gedoen voordat besluit is om daarin te belê.
Op die vraag van Emmanuel Lediga, een van regter Lex Mpati se assistent-kommissarisse in die kommissie van ondersoek, of die OBK se span nie gedink het die vooruitskattings van Ayo se verdienste was oordrewe nie, het Matjila gesê die span wat advies gegee het oor die belegging behoort dié vraag te beantwoord.
Die embleem van Ayo Technology Solutions.
“Ek was bloot die uitvoerende hoof. Ek glo in my span, ek vertrou hulle want jy kan sien hoe ons opbrengste was. Jy kan sien hoe ons beter as die JSE gevaar het,” het hy gesê.
Gill Marcus, nog ’n assistent-kommissaris van die kommissie, het Matjila uitgevra oor die noulettendheidstudie en waarom die manipulasie van Ayo se waarde in die voornoteringsverklaring nie raakgesien is nie. Volgens Matjila is terugskouing altyd perfek, en hy het sy span weer verdedig. “Dit is moeilik vir my en my span om hierdie goed op te tel as mense knoei in die opstel van die voornoteringsverklaring. Om te verwag dat ons moes kon uitsnuffel dat die syfers bekook was, is te veel gevra,” het hy geantwoord.
Pres. Cyril Ramaphosa het die kommissie in Julie uitstel gegee om sy finale verslag teen einde Oktober in te dien. Dit is die tweede keer dat die kommissie uitstel kry.
Lees die volledige berig op Fin24 hier.
Meer oor: Sekunjalo | Ayo | Dan Matjila | Openbare Beleggingskorporasie | Obk | Mpati-Kommissie